На основу члана 95. став 8. Закона о играма на срећу („Службени гласник РСˮ, брoj 18/20),

Министар финансија доноси

**ПРАВИЛНИК**

**о информационо-комуникационом систему за приређивање посебних игара на срећу преко средстава електронске комуникације**

"Службени гласник РС", бр. 152 од 18. децембра 2020, 58 од 3. јула 2025.

**1. Предмет уређивања**

Члан 1.

Овим правилником ближе се прописују техничке и функционалне карактеристике информационо-комуникационог система (у даљем тексту: ИКС) за приређивање посебних игара на срећу преко средстава електронске комуникације, начин и поступак испитивања испуњености техничких и функционалних карактеристика ИКС, ближи услови чувања, архивирања и начина размене података са Управом за игре на срећу (у даљем тексту: Управа).

**2. Техничке и функционалне карактеристике информационо-комуникационог система за приређивање посебних игара на срећу преко средстава електронске комуникације**

Члан 2.

Приређивач је дужан да користи ИКС за приређивање посебних игара на срећу преко средстава електронске комуникације, који омогућава, чување архивирање и размену података електронским путем са софтверским решењем Управе у сврху вршења надзора **у реалном времену\*** .

ИКС приређивача чине ресурси информационо-комуникационих технологија који су намењени за приређивање игара на срећу преко средстава електронске комуникације.

ИКС из става 2. овог члана мора да испуњава следеће услове:

1) законито набављен софтвер одговарајућих перформанси за квалитетну и безбедну размену података електронским путем са софтверским решењем Управе у сврху вршења надзора;

2) омогућава одговарајући капацитет – брзину одзива и расположивост система за размену података електронским путем са софтверским решењем Управе у сврху вршења надзора;

3) омогућава директну и безбедну размену података са софтверским решењем Управе;

4) поседује систем заштите од неовлашћене употребе ИКС и губитка података;

5) осигурава безбедносне механизме слања добијеног јединственог тајног кључа који мора да се шаље при сваком захтеву за упис трансакције, кроз заглавље за ауторизацију трансакционог Апликативног програмибилног интерфејса (у даљем тексту: АПИ) захтева**;\***

**6) садржи базу података приређивача о свим информацијама о којима се Управа извештава у складу са Законом о играма на срећу („Службени гласник РСˮ, бр. 18/20 и 94/24 – у даљем тексту: Закон), која се мора налазити на територији Републике Србије, било као продукциона база или као реплика те базе (нпр. mirror или replica сервера).\***

\*Службени гласник РС, број 58/2025

Члан 3.

Приређивач је обавезан да има ИКС који, приликом процеса регистрације играча и креирања налога, омогућава прецизно вођење евиденције о свим уплатама и исплатама на креираном налогу.

Приређивач је обавезан да води евиденцију о играчима у складу са прописима којима се уређује спречавање прања новца и финансирања тероризма.

Процес завршетка регистрације налога и тачност унетих података из става 1. овог члана комплетира се потврђивањем играча да је пунолетно лице и да прихвата услове коришћења налога у ИКС.

Неовлашћена употреба налога подразумева коришћење налога у ИКС од стране лица које није власник налога.

Приређивач је обавезан да обезбеди поверљивост ИКС, односно да онемогући приступ систему лицу које није власник налога, омогућавањем аутентификације, односно провером и потврдом корисничког идентитета (лозинка и сл.), приликом коришћења налога у систему.

Члан 4.

Приређивач је обавезан да за сваког играча понаособ води јединствени евиденциони рачун из члана 3. став 1. овог правилника. Рачун је јединствен за сваког играча и отвара га приређивач у свом ИКС приликом успешне регистрације играча. На рачуну се води евиденција о свим трансакцијама играча (уплате и исплате) без обзира на начин плаћања.

Играчу су у сваком тренутку доступне све информације о трансакцијама на његовом рачуну за последња три месеца. Раније трансакције не старије од пет година су доступне на захтев играча и достављају му се у року од пет дана од дана подношења захтева.

Играч може писаним или електронским путем ограничити највиши износ који може уплатити у оквиру одређеног временског периода, ограничити највиши износ губитка који може претрпети у одређеном временском периоду и укључити забрану приступа ИКС (самоискључење) на одређени временски период или трајно. Приређивач је дужан да одмах по пријему захтева за самоискључење онемогући приступ за дати налог.

Ограничења и забрана из става 3. овог члана део су елабората о спречавању нежељеног утицаја игара на срећу преко средстава електронске комуникације на учеснике у играма на срећу из члана 96. став 2. тачка 1) **Закона\*** .

\*Службени гласник РС, број 58/2025

**3. Начин и поступак испитивања испуњености техничких и функционалних карактеристика информационо-комуникационог система**

Члан 5.

Испитивање испуњености техничких и функционалних карактеристика ИКС обавља лабораторија овлашћена од стране министра финансија, на основу контроле, и то:

1) лиценце оперативног система;

2) опреме намењене за приређивање посебних игара на срећу преко средстава електронске комуникације (софтвер, спецификација хардвера);

3) базе података (мере заштите од неовлашћене употребе информационог система, као и губитка и поврата података**, адреса локације базе података\*** );

4) података о овлашћеним лицима из члана 7. став 2. тачка 5) овог правилника;

5) система безбедности интегритета података трансакција у случају прекида комуникационе везе (интернета);

6) комуникационе везе између софтвера за приређивање посебних игара на срећу преко средстава електронске комуникације и софтвера који прима, обрађује и шаље податке;

7) комуникационе везе између софтвера који прима, обрађује и шаље податке и АПИ који прослеђује податке Управи**;\***

**8) доступности преко једне веб презентације, односно платформе на којој се користи искључиво један логотип, жиг, трговачка марка или знак приређивача.\***

На основу обављене контроле, лабораторија из става 1. овог члана издаје уверење о испуњености техничких и функционалних карактеристика ИКС, које је приређивач обавезан да достави Управи пре стављања у употребу ИКС.

За сваку промену карактеристика ИКС, приређивач је дужан да Управи достави допунско уверење о испуњености техничких и функционалних карактеристика ИКС.

Трошкове испитивања испуњености ИКС сноси приређивач.

Лабораторија из става 1. овог члана објављује ажуран ценовник који је јавно доступан на веб презентацији лабораторије.

\*Службени гласник РС, број 58/2025

**4. Услови чувања и архивирања података**

Члан 6.

Приређивач је дужан да све трансакције у систему података чува најмање десет година од дана извршене трансакције у складу са прописима којима се уређује спречавање прања новца и финансирања тероризма, након чега их приређивач може архивирати, с тим што их на захтев Управе мора доставити у изворном облику у року од пет дана од дана пријема захтева.

Приређивач је дужан да омогући Управи сталан увид у све податке који се односе на врсту трансакције, време када је извршена и висину трансакције.

**5. Начин размене података са Управом**

Члан 7.

Комуникације између приређивача и Управе, у сврху електронског извештавања, реализује се широкопојасном жичном везом (енгл. broadband), кабловске или оптичке технологије.

Приређивач је у обавези да:

1) обезбеди везу са једне сталне (статичке) IP адресе са које се врши искључиво размена података са ИКС, чија брзина преноса задовољава потребе очекиваног саобраћаја и која не сме бити мања од 50 Mb/s;

2) обезбеди потребне методе и организује и одржава приватну комуникациону мрежу (енгл. VPN);

3) сву своју рачунарску опрему и локалну рачунарску мрежу заштити од неовлашћене употребе трећих лица;

4) обезбеди слање проверених сигурних података који не смеју угрозити софтверско решење Управе;

5) овласти и пријави Управи два одговорна лица за извештавање Управе.

Приређивач је дужан да обезбеди интегритет ИКС, заштиту података, информација и процеса од неовлашћеног или непредвиђеног мењања, онемогућавањем повлашћеног приступа информационом систему.

Приређивач је дужан да у свим случајевима прекида везе обезбеди складиштење података од тренутка прекида везе до тренутка успостављања везе и да те податке достави Управи одмах по успостављању везе.

Приређивач је дужан да омогући Управи удаљени приступ ИКС путем приватнe комуникационe мрежe (енгл. VPN).

Члан 8.

Електронска трансакција јесте свака појединачна уплата и исплата забележена на софтверу за приређивање посебних игара на срећу преко средстава електронске комуникације, која је евидентирана електронским путем у оквиру ИКС приређивача.

Појединачна електронска трансакција се истовремено, односно у реалном времену (енгл. real time) шаље ка ИКС приређивача обезбеђеним сигурним протоколима.

Интегритет података у случају губитка или деградације комуникационе везе између софтверa за приређивање посебних игара на срећу преко средстава електронске комуникације и ИКС приређивача, мора да се обезбеди системима складиштења података резервних копија на медијуму за чување и складиштење података.

Појединачна трансакција из става 1. овог члана се уписује у софтверско решење Управе истовремено, односно у реалном времену (енгл. real time) генерисањем захтева за упис трансакције.

Захтев за упис трансакције у софтверско решење Управе се састоји од АПИ заглавља за ауторизацију прослеђеног енкрипционим заштитама сертификата (SSL), док се детаљи трансакције шаљу у телу поруке.

Софтверско решење Управе шаље повратну информацију у ИКС приређивача којом потврђује успешност уписа трансакције у свој систем.

Детаље трансакције из става 5. овог члана и детаље слања информације из става 6. овог члана даје Управа одговарајућим упутством.

Приређивач је дужан да Управи доставља месечне извештаје до петог дана у месецу за претходни месец, електронским путем повезивањем на веб сервис Управе.

Члан 9.

**Приређивач је дужан да Управи омогући приступ бази податка из члана 2. став 3. тачка 6) овог правилника, ради провере података који се Управи достављају у складу са Законом.\***

Детаље процедура, као и скуп информација из става 1. овог члана даје Управа одговарајућим упутством.

\*Службени гласник РС, број 58/2025

**6. Завршне одредбе**

Члан 10.

Даном почетка примене овог правилника престаје да важи Правилник о информатичким карактеристикама опреме за приређивање игара на срећу преко средстава електронске комуникације, условима задовољавања и начину њиховог испитивања („Службени гласник РСˮ, број 75/13).

Члан 11.

Овај правилник ступа на снагу осмог дана од дана објављивања у „Службеном гласнику Републике Србије”, а примењује се од 11. јула 2021. године.

Број 110-00-00487/2020-01

У Београду, 11. децембра 2020. године

Министар,

**Синиша Мали,** с.р.